**Ministru kabineta noteikumu projekta “Grozījumi Ministru kabineta 2010.gada 26.janvāra noteikumos Nr.77 “Noteikumi par sporta speciālistu sertifikācijas kārtību un sporta speciālistam noteiktajām prasībām” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts “Grozījumi Ministru kabineta 2010.gada 26.janvāra noteikumos Nr.77 “Noteikumi par sporta speciālistu sertifikācijas kārtību un sporta speciālistam noteiktajām prasībām”” (turpmāk – noteikumu projekts) izstrādāts, ievērojot:   1. ar Ministru kabineta 2015.gada 16.februāra rīkojuma Nr.78 “Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai” 1.punktu apstiprinātā Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai 40.5.pasākumu; 2. Sporta likuma 20.panta trešajā daļā Ministru kabinetam noteikto kompetenci. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Sporta likuma 20.panta trešo daļu kvalifikācijas prasības sporta pedagogiem, izņemot tos pedagogus, kuri īsteno sporta izglītības programmas, nosaka Izglītības likums. Ministru kabineta 2014.gada 28.oktobra noteikumu Nr.662 “Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību” (turpmāk – Noteikumi Nr.662), kas izdoti saskaņā ar Izglītības likuma 14.panta 13. un 32.punktu, 48.panta pirmo daļu un Profesionālās izglītības likuma 18.pantu, 1.pielikumā “Pedagogiem nepieciešamā izglītība un profesionālā kvalifikācija un profesionālās kompetences pilnveide B programmās” noteiktās prasības sporta organizatoram, vecākajam sporta trenerim un sporta metodiķim (5.punkts), sporta trenerim (6.punkts), profesionālās ievirzes izglītības skolotājam (7.punkts) un interešu izglītības skolotājam (23.punkts) nav attiecināms uz pedagogiem, kuri īsteno sporta izglītības programmas Sporta likuma 1.panta 5.punkta izpratnē, t.i., kuri īsteno profesionālās ievirzes sporta izglītības programmas vai interešu izglītības programmas, kurā ietverts noteikts sporta izglītības saturs. Līdz ar to atbilstoši Sporta likuma 20.panta trešajai daļai uz profesionālās ievirzes sporta izglītības iestāžu (turpmāk – sporta skolas) pedagogiem (treneriem) ir attiecināmas Ministru kabineta 2010.gada 26.janvāra noteikumi Nr.77 “Noteikumi par sporta speciālistu sertifikācijas kārtību un sporta speciālistam noteiktajām prasībām” (turpmāk – Noteikumi Nr.77) 11.punktā noteiktās prasības – personām, kuras vada sporta treniņus (nodarbības) vai veic izglītojošo vai metodisko darbu sporta jomā, kā arī personām, kuras sniedz atbalstu tiem, kas apmeklē sporta treniņus (nodarbības) vai apgūst profesionālās ievirzes sporta izglītības programmu, nepieciešams sertifikāts. Noteikumu Nr.77 12.punktā paredzēts izņēmums, ka bez sertifikāta strādāt sporta jomā un vadīt sporta treniņus (nodarbības) piecus gadus pēc diploma saņemšanas ir tiesīgs sporta speciālists, kurš ieguvis diplomu par augstāko pedagoģisko izglītību sporta studiju programmā.  Saskaņā ar Izglītības likuma 48.panta pirmo daļu strādāt par pedagogu ir tiesības arī personai, kas atbilst Ministru kabineta noteiktajām profesionālās kvalifikācijas prasībām. Minētās prasības ir noteiktas Noteikumos Nr.662. Tādejādi vispārējās izglītības iestādēs ir iespēja strādāt pedagoģisko darbu, tai skaitā sporta organizatora, sporta trenera, sporta metodiķa darbu, augstākās pedagoģiskās izglītības iegūšanas laikā pēc mācību uzsākšanas augstskolā, savukārt sporta skolas pedagogiem (treneriem) šādu tiesību nav, jo Noteikumi Nr.77 šādu iespēju neparedz.  Lai novērstu minētās atšķirības attiecībā uz nepieciešamo izglītību un profesionālo kvalifikāciju pedagogiem, kas īsteno izglītības programmas sporta skolās (sporta speciālists – treneris sporta skolā), kuriem nepieciešamo izglītību un profesionālo kvalifikāciju nosaka Noteikumi Nr.77, un pedagogiem, kas īsteno izglītības programmas vispārējās izglītības iestādēs (t.sk., vada mācību priekšmeta “Sports” stundas), kuru izglītību un profesionālo kvalifikāciju nosaka Noteikumi Nr.622, veicinātu sporta studiju programmās studējošo nodarbinātību sporta izglītības iestādēs jau mācību laikā (tādejādi dodot iespēju ātrāk iegūt praktisku darba pieredzi sporta nozarē), kā arī, ņemot vērā apstākli, ka ārpus republikas nozīmes pilsētām un reģionālas nozīmes attīstības centriem ir nepietiekams sporta treneru skaits (saskaņā ar biedrības “Latvijas Sporta izglītības iestāžu direktoru padome” sniegto informāciju pašreiz profesionālās ievirzes izglītības iestādēs ir līdz 90 treneru vakanču), nepieciešams paredzēt tiesības sporta studiju laikā strādāt arī sporta speciālista (trenera) amatā.  Ievērojot minēto, noteikumu projekts paredz noteikt, ka tiesības strādāt bez sporta speciālista sertifikāta ir tām personām, kuras iegūst **augstāko** pedagoģisko izglītību sporta studiju programmā pēc pilnībā pirmajam akadēmiskajam gadam paredzētā kredītpunktu skaita iegūšanas (uzsākot mācības 2.kursā) vai arī ir ieguvušas profesionālās ievirzes sporta izglītību (izglītības programmas kods 30V) akreditētā profesionālās ievirzes sporta izglītības iestādē un iegūst **augstāko** pedagoģisko izglītību sporta studiju programmā. Latvijas Sporta pedagoģijas akadēmijā augstāko pedagoģisko izglītību sporta programmā iegūst 355 (otrā līmeņa) un 90 (pirmā līmeņa) studenti (informācija uz 2015.gada 27.jūliju). Attiecīgi Noteikumu Nr.77 11.punktā ir precizēta norāde par izņēmumu par tiesībām strādāt bez sertifikāta – papildinot ar 12.1 punktu (personas, kuras atbilstoši kritērijiem iegūst augstāko pedagoģisko izglītību sporta studiju programmā).  Saskaņā ar Noteikumu Nr.77 7.11.apakšpunktu Sporta speciālistu sertifikācijas komisija veido un uztur elektronisku sertificēto sporta speciālistu reģistru. Šobrīd šajā reģistrā ir apkopota informācija arī par personām (sporta speciālistiem), kuras ir ieguvušas diplomu par augstāko pedagoģisko izglītību sporta studiju programmā un saskaņā ar Noteikumu Nr.77 12.punktu ir tiesīgas bez sertifikāta strādāt sporta jomā un vadīt sporta treniņus (nodarbības) piecus gadus pēc diploma saņemšanas. Ievērojot to, ka noteikumu projekts paredz noteikt, ka tiesības strādāt bez sporta speciālista sertifikāta ir tām personām, kuras iegūst augstāko pedagoģisko izglītību sporta studiju programmā, kā arī lai nodrošinātu, ka sertificēto sporta speciālistu reģistrā tiktu apkopota informācija par visām tām personām, kuras ir tiesīgas darboties sporta jomā, nepieciešams precizēt Sporta speciālistu reģistrā iekļaujamās informācijas saturu un iesniegšanas kārtību, paredzot, ka informāciju, norādot vārdu, uzvārdu, sporta veidu, kā arī, augstākās izglītības iestādi, kurā persona iegūst augstāko pedagoģisko izglītību sporta studiju programmā, kā arī, **to, ka jebkurai personai, kura strādā sporta jomā, darba ietvaros ir nepieciešama sadarbība (saziņa) ar attiecīgajā sporta veidā atzīto sporta federāciju, norādītā sporta veida atzītas sporta federācijas rakstisku saskaņojumu**, Noteikumu 12.1 punktā minētā persona mēneša laikā pēc darba uzsākšanas iesniedz Latvijas Sporta federāciju padomē.  Ievērojot to, ka jau šobrīd sertificēto sporta speciālistu reģistrā ir apkopota informācija par personām (sporta speciālistiem), kuras ir ieguvušas diplomu par augstāko pedagoģisko izglītību sporta studiju programmā (ir tiesības strādāt, bet nav sertifikāts), kā arī to, ka noteikumu projekts paredz minētajā reģistrā turpmāk iekļaut informācija par visām tām personām, kuras ir tiesīgas darboties sporta jomā, attiecīgi nepieciešams precizēt sertificēto sporta speciālistu reģistra nosaukumu. |
| 3. | Projekta izstrādē iesaistītās institūcijas | Noteikumu projektu izstrādāja Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz personām, kuras ir tiesīgas bez sertifikāta strādāt sporta jomā un vadīt sporta treniņus (nodarbības) – veikt pedagoģisko darbu vienlaikus ar mācību uzsākšanu augstākās izglītības sporta studiju programmās.  Latvijas Sporta federāciju padome.  Sporta likumā noteiktajā kārtībā atzītā attiecīgā sporta veida federācija. |
| 2. | Tiesiskā regulējuma ietekme uz tautsaimniecību un administratīvo slogu | **Noteikumu projekts nosaka, ka informāciju (vārdu, uzvārdu, personas kodu, sporta veidu, kā arī, augstākās izglītības iestādi, kurā persona iegūst augstāko pedagoģisko izglītību sporta studiju programmā un norādītā sporta veida atzītas sporta federācijas rakstisku saskaņojumu) mēneša laikā pēc darba uzsākšanas Latvijas Sporta federāciju padomē iekļaušanai sporta speciālistu reģistrā iesniedz pati persona.**  **Normatīvā akta ieviešana radīs papildu administratīvo slogu personai, iesniedzot informāciju Latvijas Sporta federāciju padomē.**  **Noteikumu projekts palielinās administratīvo slogu Latvijas Sporta federāciju padomei saistībā ar reģistra uzturēšanu.**  Papildus atzīmējams, ka visu to personu, kurām ir tiesības strādāt sporta jomā (ar vai bez sporta speciālista sertifikāta) iekļaušana vienotā reģistrā nodrošina iespēju personām, kuras izmanto sporta pakalpojumus, pārliecināties par pakalpojuma sniedzēja (profesionālās ievirzes sporta izglītības iestādes pedagoga, sporta kluba trenera, u.tml.) tiesībām strādāt sporta jomā.  J**ānorāda, ka, lai arī projekts palielina administratīvo slogu personām, kuras iegūst augstāko pedagoģisko izglītību sporta studiju programmā, bet šo personu ieguvums ir iespēja vienlaikus ar augstākās izglītības apguvi iesaistīties darba tirgū.**  **Tāpat arī ievērojot Latvijas Sporta federāciju padomes kompetenci sporta speciālistu sertifikācijas jomā, jebkurai personai, kura strādā sporta jomā, darba ietvaros ir nepieciešama sadarbība (saziņa) ar attiecīgajā sporta veidā atzīto sporta federāciju un Latvijas Sporta federāciju padomi.** |
| 3. | Administratīvo izmaksu monetārs novērtējums | **Lai nodrošinātu, ka sporta speciālistu reģistrā tiek apkopota informācija par visām tām personām, kuras ir tiesīgas darboties sporta jomā, 12.1 punktā minētajai personai mēneša laikā pēc darba uzsākšanas Latvijas Sporta federāciju padomē jāiesniedz 12.2 punktānorādītā informācija.**  **Aprēķinos izmantoti šādi pieņēmumi:**  **• vidējā darba alga – 5,20 euro stundā (Centrālās statistikas pārvaldes dati: 2015.gada mēneša vidējā darba samaksa – 832,50 euro, 165,58 stundas/mēnesī);**  **• patērētais laiks, kas nepieciešams iesnieguma iesniegšanai;**  **• plānotais informācijas iesniedzēju skaits – 181;**  **• informācijas sniegšanas biežums uzsākot mācības– 1;**  **Administratīvā sloga ietekme uz informācijas iesniedzējiem naudas izteiksmē, rēķinot pēc tautsaimniecībā nodarbināto vidējās algas, ir 705,90 euro.**  **Aprēķinam izmantota formula:**  **C = (f x l) x (n x b), kur**  **C – informāciju sniegšanas pienākumu radītās izmaksas jeb administratīvais slogs sporta speciālistiem;**  **f – finanšu līdzekļu apmērs, kas nepieciešams, lai nodrošinātu normatīvajā aktā paredzēto informācijas sniegšanas pienākumu izpildi (stundas samaksas likme);**  **l – laika patēriņš, kas nepieciešams, lai sagatavotu un iesniegtu informāciju (informācijas aizpildīšana un nosūtīšana varētu aizņemt 45 minūtes) ;**  **n – to sporta speciālistu skaits, uz kuriem attieksies normatīvajā aktā paredzētie informācijas sniegšanas pasākumi;**  **b – cik bieži pavisam normatīvais akts paredz pienākumu sniegt informāciju;**  **Informācijas sniegšanas pienākumu radītās izmaksas (vidējais) jeb administratīvais slogs sporta speciālistiem aprēķināms šādi:**  **C = 5,20 x 0,75 x (181 x 1) = 705,90**  **Administratīvais slogs sporta speciālistam (studentam) ir minimāls, jo, ievērojot Latvijas Sporta federāciju padomes kompetenci sporta speciālistu sertifikācijas jomā, jebkurai personai, kura strādā sporta jomā, darba ietvaros ir nepieciešama sadarbība (saziņa) ar attiecīgajā sporta veidā atzīto sporta federāciju un Latvijas Sporta federāciju padomi.**  **Administratīvā sloga ietekme uz Latvijas Sporta federāciju padomi naudas izteiksmē, rēķinot pēc tautsaimniecībā nodarbināto vidējās algas, ir 205,88 *euro*.**  **Aprēķinam izmantota formula:**  **C = (f x l) x (n x b), kur**  **C – informācijas iekļaušanas sporta speciālistu reģistrā pienākuma radītās izmaksas jeb administratīvais slogs Latvijas Sporta federāciju padomei;**  **f – finanšu līdzekļu apmērs, kas nepieciešams, lai nodrošinātu normatīvajā aktā paredzēto informācijas iekļaušanu sporta speciālistu reģistrā (vidējā stundas samaksas likme);**  **l – laika patēriņš, kas nepieciešams, lai nodrošinātu informācijas iekļaušanu sporta speciālistu reģistrā (informācijas no iesniegumiem ievadīšana sistēmā varētu aizņemt 8 minūtes) ;**  **n – to speciālistu skaits, uz kuriem attieksies normatīvajā aktā paredzētie informācijas iekļaušanas sporta speciālistu reģistrā pasākumi;**  **b – cik bieži viena gada laikā normatīvais akts paredz pienākumu iekļaut informāciju;**  **Informācijas iekļaušanas sporta speciālistu reģistrā pienākuma radītās izmaksas jeb administratīvais slogs Latvijas Sporta federāciju padomi aprēķināms šādi:**  **C = 8,75 x 0,13 x (181 x 1) = 205,88** |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projekta izstrādes uzsākšanu sabiedrība tika informēta 2015.gada 3.martā, kad, tiekoties ar sporta nozares sociālajiem partneriem, Izglītības un zinātnes ministrijas pārstāvji informēja par noteikumu projekta izstrādes ieceri. Pēc noteikumu projekta izstrādes tas tika ievietots Izglītības un zinātnes ministrijas mājaslapas sadaļā “Tiesību aktu projekti”. |
| 2. | Sabiedrības līdzdalība projekta izstrādē | Noteikumu projekta izstrādes ietvaros notikušas konsultācijas biedrības “Latvijas Olimpiskā komiteja”, biedrības “Latvijas Sporta federāciju padome” **(Sporta speciālistu sertifikācijas komisija)**, biedrības “Latvijas Paralimpiskā komiteja”, biedrības “Latvijas Sporta izglītības iestāžu Direktoru padome”, biedrības “Latvijas Komandu sporta spēļu asociācija” un Latvijas Pašvaldību savienības pārstāvjiem. |
| 3. | Sabiedrības līdzdalības rezultāti | **Minētās organizācijas atbalsta izstrādāto noteikumu projektu.** |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Biedrības “Latvijas Sporta federāciju padome” (Sporta speciālistu sertifikācijas komisija). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nebūs nepieciešams veidot jaunas institūcijas vai likvidēt, reorganizēt esošās.  Noteikumu projekta īstenošana tiks veikta biedrības “Latvijas Sporta federāciju padome” esošo cilvēkresursu ietvaros. |

*Anotācijas III, IV un V sadaļa – Noteikumu projekts šīs jomas neskar.*

Izglītības un zinātnes ministre Mārīte Seile

Vizē:

Valsts sekretāre Līga Lejiņa

16.10.2015. 08:17

1839

A.Mičule

67047928, anda.micule@izm.gov.lv